
ДОСТЪП ДО ИНФОРМАЦИЯ
І. Определения:

Информацията (от латински: informatio — разяснение, изложение, осведоменост) е съвкупност от сведения за обекти и явления в обкръжаващата ни среда, техните параметри, свойства и състояния, които намаляват съществуващата за тях степен на неопределеност и непълнота на знанието. 

Или казано накратко – информацията е съвкупност от сведения за обкръжаващия ни свят и за протичащите в него процеси.

От гледна точка на информатиката информацията е съвкупност от концептуално свързани сведения, данни, понятия, изменящи представите ни за явленията или обектите от обкръжаващия ни свят. Тя е продукт на информационна система, създаден с някаква цел, чрез обработка на данни и първична информация.

· Данните са неструктурирани факти за нещо (някакъв обект), които се съхраняват без да се използват, а преобразуваните данни се превръщат в информация.

1. Обществена информация:

Обществена информация по смисъла на този закон е всяка информация, свързана с обществения живот в Република България и даваща възможност на гражданите да си съставят собствено мнение относно дейността на задължените по закона субекти – чл. 2, ал. 1 ЗДОИ.

Още с реш. № 4694 от 16.05.2002 г. по адм. д. № 1543/2002 г. петчленен състав на ВАС изрази становище, че:

„Така дадената легална дефиниция на понятието "обществена информация" не дава точна представа на гражданите какво представлява информацията, която следва да им даде възможност да си съставят собствено мнение". Понятието "информация" е дефинирано в българския тълковен речник (издателство "Наука и изкуство 2001 г. - четвърто преработено издание) като 1. Предадено или получено съобщение, сведение, знание за някого или за нещо, 2. Служба, която дава такива сведения. и 3. Сведения, знания за предметите и процесите в света, възприемани, натрупвани и предавани от човека, от специални устройства и др. Следователно понятието "обществена информация" следва да бъде възприемано като сведение, знание за някого или за нещо, свързано с обществения живот в страната, респ. за дейността на задължените по чл. 3 от ЗДОИ субекти.”

Впоследствие с реш. № 962 от 27.01.2006 г. по адм. д. № 6515/2005 г. тричленен състав на ВАС-V отд. пояснява: „Съдебната практика (…) конкретизира понятието „обществена информация” като сведение или знание за някого или нещо, свързано с обществения живот в страната, респ. за дейността на задължението по чл. 3 ЗДОИ субекти.”

А в реш. № 9720 от 10.10.2006 г. по адм. д. № 5011/2006 г. петчленен състав на ВАС обобщава:

„Легална дефиниция на понятието "обществена информация" законодателят е дал с нормата на чл. 2, ал. 1 от Закона за достъп до обществена информация (ЗДОИ) - обществена информация по смисъла на този закон е всяка информация, свързана с обществения живот в Република България и даваща възможност на гражданите да си съставят собствено мнение относно дейността на задължените по закона субекти. Още с реш. № 4694 от 16.05. 2002 г. по адм. дело № 1543/2002 г. на петчленен състав Върховният административен съд е изразил становище, че понятието "обществена информация" следва да бъде възприемано като сведение, знание за някого или за нещо, свързано с обществения живот в страната, респ. за дейността на задължените по чл. 3 ЗДОИ субекти. Последвалата това решение константна (засега) практика на Върховния административен съд е в смисъл, че обществена информация по смисъла на този закон е:

а) всяка съвкупност от данни, структурирани по определен критерий и с определена цел и предназначение (виж напр. реш. № 3875 от 28.04.2005 г. по адм. д. № 592 от 2005 г. и реш. № 7522 от 29.07.2005 г. по адм. д. № 3265 от 2005 г., двете на ВАС - 5 чл. с-в и мн. др.), 

б) както и всяко сведение за някое положение или за някаква дейност на задължените по чл. 3 субекти (изрично така реш. № 962 от 27.01.2006 г. по адм. д. № 6515 от 2005 г. на ВАС-V отд.; така и реш. № 3101 от 23.03.2006 г. по адм. д. № 8452 от 2005 г.и реш. № 9097 от 21.09.2006 г. по адм. д. № 5319 от 2006 г., двете също на ВАС-V отд. ; реш. № 9486 от 4.10.2006 г. по адм. д. № 3505 от 2006 г. на ВАС-5чл. с-в и др.),

в) но не и за тълкуване на законови разпоредби (реш. № 2757 от 15.03.2006 г. по адм. д. № 8209 от 2005 г.).

А пък с реш. № 1165 от 1.02.2006 г. по адм. д. № 9728 от 2005 г. петчленен състав на ВАС приема, че обществената информация следва да се отнася само до съществуващи документи, но засега това решение е изолирано и не може да се говори за противоречива или неправилна съдебна практика, която да е основание за издаване на тълкувателно решение по въпроса коя информация е обществена по смисъла на чл. 2, ал. 1 ЗДОИ.” 

С цитираното решение № 9720 от 10.10.2006 г. по адм. д. № 5011/2006 г. ВАС, петчл. с-в, приема, че правото на достъп до обществена информация може да бъде упражнено и под формата на поставяне на въпроси, когато заявителят не знае в какви документи се съдържа техният отговор.


Но все още продължава спорът дали обществена информация е само съдържанието на документите и други материални носители, намиращи се при задължените субекти или това понятие включва и съществуващи, но необработени данни, които следва да бъдат структурирани по определен критерий, за да се даде отговор на поставен въпрос относно дейността на задължения субект. Така с опр. № 67 от 04.01.2013 г. по адм. д. № 1667/2012 г., с реш. № 12652 от 15.10.2012 г. по адм. д. № 13978/2011 г., реш. № 13485 от 29.10.2012 г. по адм. д. № 15591/2011 г., реш. № 6494 от 14.05.2013 г. по адм. д. № 9277/2012 г. и др. ВАС-V отд. и сега приема, че „за  да се предостави достъп до информация, то същата следва да е налична, а не да се създава по повод направеното искане чрез изготвяне на справка”. А с реш. № 1382 от 28.01.2011 г. по адм. д. № 5938/2010 г. ВАС-V отд. обобщава: „За субектите по чл. 3, ал. 1 от ЗДОИ е регламентирано задължението да предоставят информация, която да е създадена в кръга на тяхната компетентност и да е налична”, защото „механизмът за достъп до обществена информация не е средство за комуникация между заявителя и органа по зададени му от заявителя въпроси, а способ за предоставяна на вече създадена и съхранявана у органа обществена информация по смисъла на чл. 2, ал. 1 ЗДОИ” (опр. № 2080 от 13.02.2014 г. по адм. д. № 723/2014 г. на ВАС-VII отд.).
Струва ми се, че причината за този спор и породената от него противоречива съдебна практика, е липсата на законово определение на понятието обществена информация в ЗДОИ и липсата на единно определение на понятието информация в българския език. В резултат на тази липса едни състави на ВАС приемат, че информация е всяко сведение относно дейността на задължените субекти, а други – че информация е само вече обработена и съществуваща структура от концептуално свързани данни относно дейността на задължените субекти.
Така например

(да се обсъди реш. № 9556 от 2.07.2012 г. по адм. д. № 11285/2011 г. на ВАС-V отд. - приложение № 1)

2. Информация от обществения сектор:

Информация от обществения сектор е всяка информация, обективирана върху хартиен, електронен или друг носител, включително съхранена като звукозапис или видеозапис, и събрана или създадена от организация от обществения сектор – чл. 2, ал. 3 ЗДОИ.
3. Видове обществена информация:

Обществената информация, създавана и съхранявана от органите и техните администрации, е официална и служебна (чл. 9, ал. 1 ЗДОИ). Официална е информацията, която се съдържа в актовете на държавните органи и на органите на местното самоуправление при осъществяване на техните правомощия (чл. 10 ЗДОИ). Служебна е информацията, която се събира, създава и съхранява във връзка с официалната информация, както и по повод дейността на органите и на техните администрации (чл. 11).
ІІ. Право на достъп до обществена информация:


1. Нормативна основа:

МЕЖДУНАРОДЕН пакт за граждански и политически права

Ратифициран с Указ № 1199 на Президиума на Народното събрание от 23.07.1970 г. - ДВ, бр. 60 от 1970 г. В сила за България от 23.03.1976 г.

………………………………………………………………

Член 19

1. Никой не може да бъде обезпокояван за убежденията си.

2. Всяко лице има право на свобода на словото; това право включва свободата да търси, да получава и да разпространява сведения и идеи от всякакъв вид, независимо от границите, било устно, писмено, печатно или като произведение на изкуството или чрез каквото и да е друго средство по свой избор.

3. Упражняването на правата, предвидени в точка 2 на този член, е свързано със специални задължения и отговорности. Следователно то може да бъде подложено на известни ограничения, които трябва обаче да бъдат изрично предвидени от закона и които са необходими:

a) за зачитане на правата или на доброто име на другите;

b) за защита на националната сигурност, на обществения ред, на народното здраве или морал.

КОНВЕНЦИЯ за защита на правата на човека и основните свободи

Ратифицирана със закон, приет от НС на 31 юли 1992 г. - ДВ, бр. 66 от 14.08.1992 г., обн., ДВ, бр. 80 от 2.10.1992 г., в сила от 7.09.1992 г., изм. и доп., с Протокол № 11 от 11.05.1994 г., изм. и доп., бр. 38 от 21.05.2010 г.

…………………………………………..

Член 10 (Доп. - ДВ, бр. 137 от 1998 г.) 

Свобода на изразяването на мнение

1. Всеки има право на свобода на изразяването на мнения. Това право включва свободата да отстоява своето мнение, да получава и да разпространява информация и идеи без намеса на държавните власти и независимо от границите. Този член не забранява на държавите да въвеждат разрешителен режим за дейността на радио- и телевизионните компании и производителите на кинематографична продукция.

2. Ползването на тези свободи, доколкото е съпроводено със задължения и отговорности, може да бъде обусловено от процедури, условия, ограничения или санкции, които са предвидени от закона и са необходими в едно демократично общество в интерес на националната и обществената сигурност, териториалната цялост, за предотвратяване на безредици или на престъпления, за защитата на здравето и морала, както и на репутацията или на правата на другите, за предотвратяване на изтичането на секретна информация или за поддържане на авторитета и безпристрастността на правосъдието.

КОНСТИТУЦИЯ на Република България:

…………………………………………………..

Чл. 39. (1) Всеки има право да изразява мнение и да го разпространява чрез слово - писмено или устно, чрез звук, изображение или по друг начин.

(2) Това право не може да се използва за накърняване на правата и доброто име на другиго и за призоваване към насилствена промяна на конституционно установения ред, към извършване на престъпления, към разпалване на вражда или към насилие над личността. 

Чл. 40. (1) Печатът и другите средства за масова информация са свободни и не подлежат на цензура.

(2) Спирането и конфискацията на печатно издание или на друг носител на информация се допускат само въз основа на акт на съдебната власт, когато се накърняват добрите нрави или се съдържат призиви за насилствена промяна на конституционно установения ред, за извършване на престъпление или за насилие над личността. Ако в срок от 24 часа не последва конфискация, спирането преустановява действието си.

Чл. 41. (1) Всеки има право да търси, получава и разпространява информация. Осъществяването на това право не може да бъде насочено срещу правата и доброто име на другите граждани, както и срещу националната сигурност, обществения ред, народното здраве и морала.

(2) Гражданите имат право на информация от държавен орган или учреждение по въпроси, които представляват за тях законен интерес, ако информацията не е държавна или друга защитена от закона тайна или не засяга чужди права.

Решение № 7 от 04.06.1996 г. на КС на РБ по конст. д. № 1/96 г.

„Трите конституционни разпоредби, които са предмет на тълкуване, в своята съвкупност се отнасят до комуникационните права и свободи на гражданите. 
Въпреки че не се използва от Конституцията, изразът "комуникационни права" е - според Конституционния съд - подходящо обобщаващо понятие за правата, прогласени в чл. 39, 40 и 41 от Конституцията. 

Откроеното по-горе като водещо право свободно да се изразява мнение, което пряко произтича от ненакърнимостта на човешкото достойнство, свободата на мисълта и самоопределението на личността, е както се отбеляза, едновременно самостоятелно право, от една страна, и своеобразно родово понятие, което обема останалите права, прокламирани в разпоредбите на чл. 39 - 41 от Конституцията. Като най-съдържателно, то в известен смисъл инкорпорира другите. Независимо от това, трите разглеждани разпоредби съдържат - наред с основното право - един каталог на допълнителни, специфични права: свобода на печата, свобода на другите средства за масова информация (преди всичко радио и телевизия), право да се търси, получава и разпространява информация. Свободата на печата и другите средства за масова информация са конституционно гарантирани със забраната на цензурата, а правото да се търси и получава информация (чл. 41, ал. 1) - със задължението на държавните органи да я предоставят.

Конституционните разпоредби, които защитават правото свободно да се изразява мнение, съставляват закрила не само за автора на мнението (респ. на този, който го изразява, доколкото може да е различен от субекта на гледната точка), но и съответната общност (публика) като цяло, за да може да й се осигури достъп до съобщаваното (изразяваното) мнение или информация въобще. Като прокламира изрично - в отделна разпоредба (чл. 40, ал. 1) - свободата на средствата за масова информация и въвежда забраната на цензурата, Конституцията прави това не с цел да удостои тези институции (или работещите в тях журналисти) с някаква специална привилегия, която ги отличава от останалите в противоречие с принципа на равенството (чл. 6), а защото счита, че те имат и изпълняват една необходима обществена функция да предоставят информация на обществото като цяло. И още - когато чл. 41, ал. 1 от Конституцията гарантира правото да търси, получава и разпространява информация на всеки, текстът също имплицира "привилегирован" достъп до информацията с цел тя да бъде предоставена на обществеността като цяло. В този смисъл не може да получи еднозначен отговор и въпросът кому принадлежат основните права по чл. 39 - 41 от Конституцията. Според Конституционния съд носители на тези права - съобразно конкретната хипотеза могат да се явят както индивидът, така и обществеността. Съображенията, които могат да се открият във възприетия конституционен модел, целят закрила и на индивидуалното право, и на правото на обществото да бъде информирано.”

2. Субекти (носители) на правото за достъп до обществена информация:

Всеки гражданин на Република България има право на достъп до обществена информация – гласи чл. 4, ал. 1 ЗДОИ и допълва:

От това право се ползват чужденците, лицата без гражданство и всички юридически лица.

„Достъпът до обществена информация е явление, вътрешно присъщо (иманентно) на гражданското общество. Затова чл. 41 от Конституцията на Република България, който е посветен на правото на информация, започва така: "Всеки има право". Посочената конституционна разпоредба налага да бъде тълкувана разширително нормата на чл. 4 ЗДОИ. Това означава, че дори неправосубектни организации на граждани могат да търсят и имат право да получат всяка интересуваща ги обществена информация, независимо че не са изрично посочени в тази правна норма. Особено пък когато търсената обществена информация е свързана с дейността на държавните органи.” Опр. № 3335 от 13.04.2005 г. по адм. д. № 3169/2005 г. на ВАС-V отд.
Всеки има право на свободен достъп до данните в публичните регистри по електронен път на интернет страницата на съответния орган за приватизация или за следприватизационен контрол или на специално създаден от съответния орган интернет адрес – чл. 14 от Наредбата за данните, подлежащи на вписване в публичните регистри, за процеса на приватизация и следприватизационен контрол. Всеки има право да иска издаване на писмени извлечения от вписванията в тези публични регистри – продължава чл. 15 от същата наредба.
На това право съответства задължението на съответния орган по приватизация да издаде писмено извлечение на вписани в публичния регистър данни – опр. № 9090 от 02.10.2007 г. по адм. д. № 9041/2007 г. на ВАС-IV отд.

3. Упражняване на правото на достъп до обществена информация:

Това право се упражнява при условията и по реда, определени в този закон, освен ако в друг закон е предвиден специален ред за търсене, получаване и разпространяване на такава информация – чл. 4, ал. 1 ЗДОИ.


Законът за достъп до обществена информация се прилага за достъп до обществената информация, която се създава или се съхранява от държавните органи, техните териториални звена и органите на местното самоуправление в Република България – чл. 3, ал. 1. 

А според чл. 3, ал. 2 този закон се прилага и за достъп до обществена информация, която се създава и съхранява от:
- други публичноправни субекти, включително публичноправните организации;

- физически и юридически лица само относно извършвана от тях дейност, финансирана със средства от консолидирания държавен бюджет и средства от фондове на Европейския съюз или предоставени от Европейския съюз по проекти и програми.
Но този закон – ЗДОИ - не се прилага за информация, която се предоставя във връзка с административното обслужване на гражданите и юридическите лица, както и за информация, която се съхранява в Националния архивен фонд на Република България – чл. 8 ЗДОИ. Така например, 
- предложение по чл. 18, ал. 1 от Закона за нормативните актове за усъвършенстване на законодателството „е вид административно обслужване на гражданите, които са го изготвили и се регулира с нормите на чл. 107 - 118 от АПК” (реш. № 132 от 07.01.2013 г. по адм. д. № 2149/2012 г. на ВАС-V отд.);

- „информация относно начина и вида на събиране от страна на прокуратурата на държавните такси и от кого и на какво основание в деловодството на прокуратурата е поставено уведомление, че държавните такси ще се внасят по банков път, по сметка на ОП е свързана с административното обслужване на гражданите и е изключена от приложното поле на ЗДОИ” (реш. № 710 от 16.01.2013 г. по адм. д. № 7698/2012 г. на ВАС-V отд.);

- „информация, свързана с конкретно правоотношение, по което искащият достъп до нея е страна, се предоставя по реда на административното обслужване, поради което същата е изключена от приложното поле на закона” (реш. № 765 от 21.01.2014 г. по адм. д. № 9965/2013 г. на ВАС-VII отд.);
- информация относно определянето на административния адрес на притежаван имот може да се получи по реда на административното обслужване на гражданите, поради което ЗДОИ е неприложим (реш. № 1759 от 07.02.2014 г. по адм. д. № 11059/2013 г. на ВАС-VII отд.)

И т.н.

Основните принципи при осъществяване правото на достъп до обществена информация, според чл. 6, ал. 1 ЗДОИ, са:

- откритост, достоверност и пълнота на информацията;

- осигуряване на еднакви условия за достъп до обществена информация;

- осигуряване на законност при търсенето и получаването на обществена информация;

- защита на правото на информация;

- защита на личната информация;

- гарантиране на сигурността на обществото и държавата.

„Предоставянето на обществена информация не е абсолютно. То се осъществява при спазване на определени принципи, но не само на един, а на съвкупност от принципи. Между тях освен откритост, достоверност и пълнота на информацията, са и принципите за осигуряване на законност при търсене и получаване на обществена информация, както и защита на личната информация. Затова, когато става въпрос за лична информация, може да съществува обоснована невъзможност за предоставянето й” (реш. № 10704 от 18.07.2011 г. по адм. д. № 9462/2010 г. на ВАС-V отд.). Все пак „систематичното тълкуване на разпоредбите на закона налага извода, че основанията за отказ следва да се тълкуват строго ограничително (защото) като основни принципи са посочени откритостта, достоверността и пълнотата на информацията” (реш. № 16210 от 05.12.2013 г. по адм. д. № 7561/2013 г. на ВАС-VII отд.).

